SKRIFTLIG FORESPØRGSEL E-1922/03

af María Izquierdo Rojo (PSE), Pedro Aparicio Sánchez (PSE),Juan Izquierdo Collado (PSE) og Fernando Pérez Royo (PSE)til Kommissionen

(12. juni 2003)

Om: Den administrative situation omkring den opdæmmede sø Breña II

Guadalquivir-bækkenet lider af et alvorligt strukturbetinget vandunderskud med kolossale negative virkninger set ud fra et økonomisk og socialt synspunkt. Usikkerheden med hensyn til, hvor meget overrislingsvand der er til rådighed, betyder mistede investeringer i Andalucía, en region som EU har erklæret for mål 1-område.

Anlægget af Breña II er ikke kun et ønske hos de socioøkonomiske aktører inden for landbruget, som f.eks. kunstvandingsinteressenterne i Guadalquivir-bækkenet og landbrugsorganisationerne (ASAJA, COAG og UPA), men også hos fagforeningerne (CC.OO. og UGT), forbrugersammenslutningerne (UCE-UCA), provinsdeputationerne fra bækkenområdet (Córdoba, Granada, Jaén og Sevilla), den autonome administration i Andalucía og selv den spanske statsadministration samt Andalucías parlament.

Følgelig er opdæmningen af søen sammen med den modernisering af kunstvandingsanlæggene, der i øjeblikket gennemføres, og en bedre anvendelse og forvaltning af de knappe vandressourcer, der er til rådighed, den eneste mulighed for at løse det vandunderskud, som Guadalquivir-bækkenet lider af.

I november 2001 forelagde den spanske regering i overensstemmelse med Rådets direktiv 92/43/EØF(1) om bevaring af naturtyper samt vilde dyr og planter Breña II-projektet og forslaget til kompensationsforanstaltninger samt begrundelsen for de væsentlige samfundsinteresser, der skal tages hensyn til i denne forbindelse.

Som Kommissionen ved, støttes ovennævnte projekt ikke kun af og er godkendt af den spanske regerings miljøinstanser og den autonome administration i Andalucía, men også af Grupo Lince Ibérico, og der mangler derfor kun EU's godkendelse.

På denne baggrund og i betragtning af den langsommelighed, hvormed sagen skrider frem, bedes Kommissionen besvare følgende spørgsmål: Hvorfor har Kommissionen endnu ikke endelig godkendt gennemførelsen af dette vandbygningsanlæg af så afgørende betydning for Andalucía? Hvilke betingelser er endnu ikke opfyldt af den spanske regering? Hvornår har Kommissionen tænkt sig at træffe endelig afgørelse i sagen?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(29. juli 2003)

Kommissionen er klar over, hvilken betydning Breña II-dæmningen vil have for den økonomiske og sociale udvikling i Andalucía i og med, at dette projekt vil løse problemet med vandunderskuddet og bidrage til den generelle vandregulering i Guadalquivir-bækkenet.

Projektet, som indebærer støtteberettigede omkostninger på i alt 159 757 001 EUR blev forelagt Kommissionens Generaldirektorat for Regionalpolitik (GD REGIO) den 5. oktober 2001. De spanske myndigheder anmodede om finansiering af 50 % af omkostningerne via Regionalfonden. GD REGIO sendte projektet til Generaldirektoratet for Miljø (GD ENV) den 12. oktober 2001, og der blev ligeledes sendt supplerende oplysninger den 16. april 2002. Siden da har der fundet udveksling af oplysninger og adskillige drøftelser sted mellem GD REGIO, GD ENV og de spanske myndigheder for at afklare en række tekniske og forvaltningsmæssige spørgsmål.

Kommissionen vil gerne understrege, at de spanske myndigheder har anmodet den om en udtalelse i henhold til artikel 6, stk. 4, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Kommissionen er ved at afslutte analysen af det oplysningsmateriale, den har modtaget, for at sikre sig, at Fællesskabets miljølovgivning anvendes korrekt. I nær fremtid vil den afslutte sin vurdering og sende sit svar til de spanske myndigheder.